**Colind pentru noi**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Păşim în iarnă împreună,

Uniţi de-un cântec ce ne leagă,

Cu inima întinsă-n mână

Şi gura dulce ca o fragă.

Vibrând un an pe-aceeaşi undă,

Ne regăsim în sărbătoare

Şi anotimpul ne inundă

C-o dalbă binecuvântare.

Să curgă vinul în pahare

Şi să ciocnim pentru iubire,

Când vom sorbi din flori licoare

Să ne-mbătăm de fericire.

An nou să ne sărute fruntea

Şi sufletul, ca o poveste,

Iar pentru noi să fie puntea

Spre ziua cu sclipiri celeste!

- Deschide-mi uşa,-n mâna stângă

Am colăcei şi mere roşii,

Primeşte-mă în casa lângă

Icoana Naşterii, duioşii

Arhangheli albi ce-aduc lumina

Şi ne urează: ”Pace vouă!”

Să rupă lanţurile, vina,

Să-mpartă cerurile-n două.

Să-i aşteptăm cu bucuria

De-a şti că-i sfânta sărbătoare

În care s-a născut Mesia.

La masa noastră să coboare

Crăciunul c-o făgăduială

A Tatălui făcută-n Cer,

Deschide-mi inima, iubite,

Că vin cu steaua, leru-i ler!

Ioan Grigoraș Liliana Trif